Трилуса
Указът

Превод от неизвестен език: Валери Петров, —

chitanka.info

Монархът на животните, крал Лъв,

подписал указ. Текстът бил такъв:

„На който каже нещо срещу Краля,

главата му — да знай — ще се търкаля!“

След този указ, ясно, по начало

в страната всичко живо замълчало.

Котакът се обърнал към Прасето:

— Какво ще кажеш? — Ами, общо взето —

то казало, — каквото казваш ти…

И чуй ги: то мяука, той грухти.

Магарето започнало да цвили,

Гъсокът замучал със всички сили,

Кокошката започнала да квака,

закудкудякал Славеят в гъстака.

И само едно мъничко Петле,

обучено в политиката зле,

посмяло да запее:

— Кукуригу!

Ала сега къде е,

намери го!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.